長沙

長沙（粵拼：coeng4 saa1；長沙話：tsã13 sɔ33；普通話拼音：Chángshā，威式拼音：Chang-sha），中國中南部一地，亦係一城。如今係中華人民共和國湖南省城，座落喺湘江（又叫湘水，長江支流）下游，戰國時係楚國地。長沙面積11816 km²，户籍人口747.3萬人、排中國第15多人口城市（據2020年數據），亦係中國10大宜居城市之首。市府駐嶽麓區。

名
「長沙」呢個名好耐就有，最早出現喺文獻係《逸周書》，話周朝初期起好咗雒邑後，四方諸侯朝貢，其中有項貢品叫「長沙鱉」。不過具體講落呢個名係咩意思，就各家各說，大致有五種解釋。
星宿得名。呢種講法最多人認，流傳最開。古人認爲天地之間有對應，天上有二十八宿，地上就有對應嘅分野。南方朱雀七宿最尾嗰宿叫軫宿，軫衡天地之重，所以對應到地下係南嶽衡山。軫宿有四粒星，其中有粒叫「長沙星」，主壽，對應落來就係長沙城。所以長沙又嗌做星沙、星城就噉來。
得名自「萬里沙祠」。晉代嘅《十三州誌》話「漢有萬里沙祠，而西至湘州，至東萊萬里，故曰長沙」，而唐代嘅《通典》就話潭州（長沙唐時名）「秦爲長沙郡」，註「有萬里沙祠，故曰長沙」。後世嘅方誌亦引用呢種講法，重認爲同長沙地方舊時有祭沙土神靈嘅風習。
從當地地理得出。因爲長沙地質上主要係砂岩、頁岩爲主，長期風化後，地下出現好多砂石，湘江一帶喺枯水期會有好多嘅沙灘、沙洲，所以畀人嗌呢度「長沙」。
得名自「橘子洲」。橘子洲係湘江江心沙洲，長5公里，闊0.1公里，又嗌水陸洲。
源自百越話。喺百越話中，「沙」係女神，「長」係祭壇，而喺楚人來呢度之前，長沙係百越之地，屬揚越。呢度可能係舊時百越人拜祭嘅地方，後來啲人據當時嘅字音記寫百越話，寫成咗「長沙」。

遠古到殷商
喺距今15──20萬年前嘅舊石器時代長沙就有居民。商代時，長沙屬楊越之地，係百越嘅分支之一。
到商朝中期，中原文化開始傳來呢度。當時中原多次南征江漢以南嘅地區，以至本來以長沙爲中心嘅方國青陽國失國。
到商朝晚期，長沙地方開始有青銅工藝。比如長沙出土過嘅260幾件商周青銅器，有啲青銅器嘅銘文、族徽、裝飾同商周王室嘅一樣，呢啲係中原人南下帶來嘅，有啲青銅器個款好有地方特色，係本地人整嘅。其中四羊方尊、獸面提梁卣（jau5，音友）、人面紋鼎、獸面紋銅鐃都係長沙出土嘅有名文物。
當時啲部族喺而家湘江、瀏陽河、撈刀河交匯嘅平原度聚集，形成農、漁、獵爲主嘅墟。

春秋戰國
前616年楚國勢力入到長江以南，征服諸部族，最後長沙屬楚。前323年楚國商船隊出漢水、經長沙，最後去到而家廣西全州地方。前285年楚成王設黔中郡，長沙受呢個郡管轄。
楚國喺今日望城度設銅官鑄幣工場，並且喺而家長沙市區位置築城池，起碼到公元前202年，呢度就已經有城邑。個古城池嘅位置大約喺而家黃興路以西，太平街、福勝街以東，坡子街以北，五一西路以南。楚國經營長沙250年左右，令長沙發展咗好多，從長沙三千幾處楚墓嘅考古睇，長沙當時係楚國南方軍事重鎮，當時嘅手工業、商業發達。由於入咗鐵器時代，農業亦好發達，比如《史記·越世家》話「長沙、楚之粟也」，就話長沙係楚國重要產糧地。
前279年楚國大夫屈原流放去沅湘，寫出諸如《離騷》《九章》呢啲名篇，最後喺汨羅江自沉（舊時汨羅江屬長沙府）。此外漢代嘅賈誼亦貶過來呢度，所以長沙畀人嗌做屈賈之鄉，舊時長沙府有屈子祠來紀念屈原（而家歸汨羅市）。

秦
秦始皇二十六年（前221年）置天下三十六郡，長沙屬其中嘅長沙郡，自此長沙作爲政區出現，當時郡治喺湘縣（而家長沙城南），郡界大約係而家湖南湘、資二水流域同隔籬江西、兩廣地域，幾乎等於今日湖南全省。當時嘅湘轄地包括而家長沙市區、望城、瀏陽、寧鄉、醴陵、湘潭、株洲。據《中國歷史地圖集》，長沙郡重轄有羅、耒陽、郴、零陵呢啲縣。
當時秦朝喺長沙設長沙郡尉，統領長沙郡步兵，並且日後出兵攻打南粵（見經略嶺南）。

漢
高祖元年（前206年）二月，項羽分封諸侯，分楚爲四，長沙就屬臨江國。高祖五年（前202年）二月甲午，劉邦將衡山王吳芮徙封爲長沙王，長沙國成立，係湖南第一個諸侯國，湘縣改名臨湘縣，縣治所在嘅長沙城係國都所在。長沙國分兩個，據王室唔同分吳氏同劉氏。吳氏長沙國初立時，轄長沙、豫章、象郡、桂林、南海呢幾個郡。後來到高祖十一年，立趙佗爲南越王，長沙國得番長沙、桂林、零陵三個郡。吳氏長沙國有五代君主，延續46年，到靖王吳著時因為無後，喺文帝後元七年（前157年）廢長沙國。吳氏長沙國時，喺公元前186年到前165年間起咗有名嘅馬王堆漢墓。呢個墓喺1970年代開掘，搵得咗千年未腐嘅女屍辛追夫人。同時喺個墓度搵到比較原初嘅老子道德經版本。
景帝前元二年（前155年）三月甲寅，將佢嘅庶子劉發封爲長沙定王，復置長沙國，即係劉氏長沙國。劉氏長沙國傳咗七代人、八任君主，到孺子嬰居攝二年（西元7年）劉舜繼位。兩年之後，王莽簒漢，西元9年廢長沙國。
長沙國轄13縣，有臨湘、羅、連道、益陽、下雋、攸、酃、承陽、湘南、昭陵、茶陵、容陵、安成。有43470戶、225825人長沙國一度擴張過，據《漢書·卷五十三景十三王傳第二十三》話，「景帝後（元）三年，帝乃增以武陵、零陵、桂陽三郡」，呢個時候嘅長沙國相當於秦代嘅長沙郡。雖然係國，不過佢要受荊州刺史部節制。今日嘅長沙市轄範圍分屬臨湘、益陽兩個縣。
王莽新朝時，始建國元年（9年）改長沙國爲填（鎮）蠻郡，改臨湘縣爲撫睦縣。
東漢時，建武二年（26年）恢復長沙國，以劉舜嘅仔劉興爲長沙王，來控制湖南地方嘅局勢。建武十三年（37年）廢長沙國爲長沙郡，劉興由長沙王降爲臨湘侯。建武時，長沙郡轄臨湘、攸、茶陵、安成、酃、湘南、連道、昭陵、益陽、下雋、羅、容陵、醴陵。桓靈二帝時已設有漢昌縣（而家嘅平江），獻帝建安十四年已有瀏陽縣
東漢時各地割據，建安十四年（209年）劉備領有長沙郡，建安十九年（214年）孫權攻奪長沙在內三郡，遞年，佢哋雙方協議以湘江爲界，東屬孫權，西屬劉備。

三國
三國時長沙地方屬東吳，同前朝一樣設荊州長沙郡，郡治臨湘縣。會稽王孫亮喺太平二年（257年）將長沙郡西部都尉嘅轄地分出做衡陽郡、東部都尉轄地分出做湘東郡（大概係而家衡陽嘅江東縣市）。喺縣嘅層面，臨湘湘江以西嘅地方分出做湘西縣，分益陽縣一部做新陽縣（大約係而家寧鄉一帶）。今日長沙縣、望城嘅湘江以東、瀏陽重屬長沙郡，而寧鄉、望城嘅湘江以西屬衡陽郡。
三國時長沙唔係一直都屬孫吳，而係個爭得好犀利嘅戰場。喺208年8月曹操南征，最後荊州牧劉表投降，長沙畀曹魏勢力掌控；當年12月孫劉聯軍喺赤壁之戰打敗曹軍，劉備南征，當時長沙太守韓玄、守獎黃忠轉效劉備。當時劉備嗌諸葛亮做軍事中郎將，督辦長沙、桂陽、零陵三郡賦稅。亦喺呢年，長沙發瘟，張仲景坐公堂爲庶民義診，救咗好多人。佢用「蜜煎導方」催瀉，係世界上用藥物栓劑嘅先導。
209年，臨湘縣東部分出做劉陽縣，呢個縣就噉來。孫權命周瑜爲南郡太守，劉陽、漢昌、州陵呢啲邑做佢俸邑。
210年，孫權分長沙郡部分做漢昌郡，劉陽屬漢昌。
214年，孫權搵劉備攞返荊州，劉備唔制，孫權出兵攻長沙、桂陽、零陵三郡，不過關羽趕走曬諸如襄陽太守、蕩寇將軍嘅軍隊。之後孫權派呂蒙率兩萬兵攻呢三郡，劉備都擋住咗。
215年，孫權命昭信中郎將呂岱繼續攻取呢三郡。當時曹兵入關中，劉備驚失益州，同孫權講和。於是分長沙、江夏、桂陽以東屬孫權；南郡、零陵、武陵以西屬劉備。呂岱鎮守長沙。
219年11月，孫權擊敗關羽，成個長沙郡都係孫權喇。亦係呢年張仲景死，留咗本《傷寒論》傳世。
231年，吳國任命張承做長沙郡西部都尉，置農官發展農業。呂岱南征有功，拜佢爲鎮南將軍，駐長沙。
257年，吳國分長沙郡東部都尉轄地爲湘東郡，西部都尉轄地設衡陽郡（而家望城、寧鄉一帶）。又設新陽（而家寧鄉）同湘西（故址喺嶽麓山東南瓦官水下游）二縣。長沙郡重管轄緊今日長沙縣、瀏陽縣地方。
268年，高僧竺法崇募資起慧光明寺（麓山寺），成為湖南佛敎源地。

兩晉南北朝
晉武帝太康元年（280年）一統中國，同前朝一樣用州郡縣三級政區。長沙郡、衡陽郡屬荊州。
289年11月，晉武帝司馬炎封六仔司馬義（時年十五歲）做長沙王，以郡爲國，內史做國相。302年司馬義殺咗擅權嘅齊王司馬炯，畀晉惠帝封做太尉，都督軍事。303年8月河間王司馬禹、成都王司馬穎討伐司馬義，最後討伐軍破長沙城，擒囚司馬義，304年司馬義畀司馬禹嘅部將張方所殺。
304當年，八王之亂，各地動亂，6月，河南新陽張昌嘅軍隊擊敗荊州刺史劉弘，7月，佢手下陳蘭攻佔長沙郡，破壞咗長沙城。後來都護陶侃喺競陵（而家湖北天門）大破張昌，晉軍收復長沙。305年，湘江中游橘洲重建長沙城。
懷帝永嘉元年八月廿六（307年10月9號）分荊州七郡同江州一郡合為湘州，湘州轄長沙、衡陽、邵陵、零陵、營陽、湘東、建昌、桂陽八郡。臨湘縣重係長沙郡治兼湘州州治。長沙郡轄縣有臨湘、攸、下雋、醴陵、瀏陽、建寧、吳昌、羅、蒲圻、巴陵；衡陽郡轄縣有湘鄉、重安、湘南、湘西、承陽、衡山、連道、新康、益陽。而家長沙（屬臨湘）、望城（湘江以西屬湘西、以東屬臨湘）、寧鄉（屬新康）、瀏陽分屬長沙郡、衡陽郡。
308年司馬義嘅仔司馬碩封爲長沙王。311年4月醴陵縣令杜韜嘅軍隊攻佔長沙、殺太守崔敷。懷帝命荊州刺史陶侃鎮壓，兩軍喺湘江對打，互有勝負。315年晉愍帝招降杜韜，反而佢殺咗招降使南海太守王運，並且派部將王真出兵武陵斷軍糧官運。陶侃派鄭攀上場，叛軍敗退湘州（而家長沙），最後王真投降、杜韜走難。
東晉成帝咸和四年二月廿二（329年4月5號）湘州併入荊州。呢年3月陶侃封為長沙郡公，老來隱居嶽麓山，種杉結庵，叫「杉庵」（喺而家嶽麓書院）。
334年陶侃死，佢嘅仔陶夏、陶斌各自擁兵數萬鬥，最後陶夏殺陶斌。之後佢哋嘅兄弟陶稱奔喪長沙，帶埋手下郭開，陶稱懷疑手下有二心，斬佢頭，掛喺船度遊湘江二十里，震驚一時。335年8月長沙大洪災。
410年2月廣州刺史盧循反晉，帶軍過五嶺北上，進兵湖南，攻佔長沙，再北襲巴陵，殺江州刺史何無忌，同年，盧循畀建武將軍劉裕擊潰，退返廣州。
安帝義熙八年（412年）十二月又分荊州十郡爲湘州，義熙十三年（417年）又撤銷湘州。
420年6月太尉中書鑒劉裕逼宮，司馬德文遜位，劉裕改國號爲「宋」，封佢細路劉道憐做長沙王。
宋武帝永初三年二月丁丑（422年3月12號）又分荊州十郡爲湘州（長沙、衡陽、湘東、邵陵、零陵、營陽、桂陽、始興、始安、臨賀）。長沙郡，轄臨湘、醴陵、瀏陽、吳昌、羅、攸、建寧，到宋明帝元徵二年（474年）十月，湘州刺史王僧虔表奏朝廷，割益陽、羅、湘西三縣爲湘陰縣。衡陽郡方面，轄湘西、湘南、益陽、湘鄉、新康、重安、衡山七縣，衡陽郡治由湘鄉搬湘西，兩郡嘅郡治隔江來拱衛州治。
426年又廢湘州，長沙郡屬荊州。
南齊時，長沙郡轄臨湘、羅、湘陰、醴陵、瀏陽、建寧、吳昌七縣，衡陽郡轄湘西、羅、湘鄉、新康、衡山五縣。而家長沙地區重係一州兩郡嘅三個治所所在，畀兩個郡分治。479年，奇高帝蕭道成封四仔蕭晃做長沙王。
蕭梁、南陳兩朝，長沙環頭重係分屬長沙、衡陽二郡，不過湘州嘅地頭變細。梁天鑒六年夏四月乙酉（507年5月23號）析湘、廣二州置衡州。天鑒九年又分湘州置衡州。569年陳宣帝封陳叔堅做長沙王（留任吳郡太守），至德二年（584年）除封。

隋
文帝開皇九年（589年）隋軍攻佔長沙城時，先派將領龐暉攻打湘州，岳陽王湘州刺史陳叔慎詐諦投降，設酒會歡迎龐暉，查實有埋伏，結果龐暉中計畀佢殺咗，之後隋軍派薛胄爲湘州刺史，喺鵝羊山打敗陳叔慎，入城生擒佢，送佢去漢口斬首。
統一中國後，隋朝採用州縣兩級制，廢郡。縣嘅層面，合併郡縣，臨湘縣改名長沙縣，瀏陽、醴陵以及湘西嘅一部分併入長沙縣，呢個長沙縣縣名開始，而新康縣併入益陽縣。而州嘅層面，撤銷湘州，以長沙有昭潭改設潭州同埋軍事性質嘅潭州總管府。呢陣時嘅潭州，地方大過南朝嘅長沙郡，而細過湘州。
602年，隋文帝要喺諸州頒舍利，詔令喺全國53座名山起舍利塔。嶽麓山清風峽南邊嘅舍利塔就係呢年起嘅，3米高，花崗石砌，收埋咗佛祖舍利。塔前碑正面刻「隋舍利塔」，北面刻「共建菩提」，同時喺湘江西岸（而家河濚灣鎮）起道林寺。
隋煬帝大業三年（607年）改曬啲州爲郡，潭州改名長沙郡，下轄長沙、衡山、益陽、邵陽四縣。今日嘅長沙市區、瀏陽、望城北部屬長沙縣，望城南部屬衡山縣，寧鄉屬益陽縣，長沙縣係郡治。

唐
高祖武德元年六月十九（618年7月16號）長沙郡改郡爲州，當時蕭銑自稱梁王，擁兵40萬喺江陵同李淵對抗，長沙喺佢勢力範圍。當時佢個部屬大司馬董景珍鎮長沙，企圖向李淵投降，蕭銑圍攻長沙，殺咗董景珍。
三年十一月甲子（620年12月4號）長沙併入李唐版圖，正式改爲潭州，呢年6月李淵就封咗佢個孫、李世民個仔李恪做長沙王。當時潭州轄長沙、衡山、醴陵、湘鄉、益陽、新康六個縣。長沙縣係治所。
武德四年（621年）設軍事性質嘅總管府，管潭、衡、永、郴、連、南梁、南雲、南營八州，呢一年平定咗蕭銑，於是廢咗前朝嘅五銖錢，請長沙縣嘅書法家歐陽詢爲唐代嘅「開元通寶」題字。七年二月廿日（624年3月6號）因為未滿十州，改總管府爲都督府。玄宗開元元年（713年）話戶口達2萬以上嘅做中都督府，潭州有32272戶，所以係中都督府，轄潭、衡、郴、連、永、邵（改自南梁）、道（改自南營）七個州（武德七年廢南雲州）。
貞觀元年三月七（627年4月1號）合併省州縣，根據關河地理，劃全國爲10道，道有督察區性質，潭州屬江南道。開元廿一年（733年）全國再分爲15道，潭州屬江南西道，呢時道有政區性質。潭州受制於湖南都團練觀察使（代宗廣德二年即764年設置），之後就受制於軟化軍節度使、武安軍節度使。
730年，李邕爲《麓山寺碑》作文，因為文章、書法、石刻都靚，譽為「北海三絶」，而家個寺碑保存喺嶽麓書院。
玄宗天寶元年正月廿日（742年3月1號）又改州爲郡，於是潭州變長沙郡。至德元年十二月十五（757年1月9號）又改郡爲州，即恢復爲潭州。天寶時重係轄六個縣。
770年杜甫遊嶽麓山、道林寺，作七言古詩《嶽麓道林寺行》讚長沙風物古蹟。4月，湖南兵馬使叛唐，殺湖南觀察使崔浩，竊據潭州，長沙城大亂。於是杜甫坐船從長沙縣沿江上溯投靠老婆嘅舅父郴州刺史崔偉。部船行到末陽遇着洪峰，於是佢返潭州。入冬，杜甫坐船離開潭州去成都，作《風疾舟中伏枕書懷三十六韻奉呈湖南親友》，跟住好快佢就病死部船度，時年59歲。
780年沈傳師做潭州刺史，佢寫嘅五言詩對仗工整，係律詩定型、近體詩開拓者之一。舊時喺嶽麓山寺有佢嘅《次潭州酬唐侍御姚員外遊道林嶽麓寺》石碑，而家無咗。806年禮部員外郎柳宗元貶爲永州司馬，途徑潭州，作五言絕句《長沙驛前南樓感舊》同七言古詩《湘上漁人》，有千古名句「煙消日出不見人，欸乃一聲山水綠」。監察御史劉禹錫貶爲朗州（而家常德）司馬，途徑長沙，作嘅《贈長沙贊頭陀》亦係傳世嘅詩。
憲宗元和年間（806年到820年），潭州轄長沙、醴陵、瀏陽、湘鄉、湘潭。《唐會要》話代宗大歷四年二月廿四（769年4月5號）長沙縣昇爲緊縣，武宗會昌四年（844年）十一月，長沙縣昇爲望縣，而瀏陽一直係中下縣嘅級別。
847年，自會昌滅佛以來解禁佛敎，道林寺啲和尚去太原攞返5048卷佛經，「長沙和尚」景岑重建麓山寺，改名「鹿苑」，不過規模大不如前。849年長沙縣劉蛻中進士，係隋朝開科取士260年來長沙郡第一個進士，時稱「破天荒」。855年，長沙縣銅窯燒製出釉下彩飛鳥瓷壺（而家收藏喺湖南省博），釉下彩工藝入繁盛期。

五代十國
五代十國時中國好亂，各地割據而打來打去而南方相對穩定啲。長沙就屬十國中嘅楚國，兼係佢嘅都城。
後梁太祖開平元年四月辛末（907年6月13號），割據長沙嘅武安軍節度使馬殷封爲楚王。後唐明宗天成二年六月丙申（927年7月18號），馬殷進封爲楚國王。當時馬殷「以潭州爲長沙府」做楚國都城。
楚國轄下嘅長沙都幾繁榮。喺925年就話唔徵商旅稅，於是四方商賈聚喺潭州，貿易興旺。927年獎勵農桑，發展茶業、紡織，又經銷茶葉，鼓勵民商外銷茶葉去蒙古來換取馬匹兵器，楚國當時年收過萬，國庫充實。文化上馬殷重建道林寺，馬殷父子喺長沙城北起開福寺。民生上喺928年於潭州城東20里處起水塘，叫「龜塘」。
乾祐二年七月辛亥（949年8月6號）馬希廣「析長沙縣東界爲龍喜縣，從之」。
乾祐三年（950年），馬希萼、馬希崇、馬希廣打大仗爭王位，結果潭州城毀。周太祖廣順二年正月（952年），南唐大將邊鎬攻陷長沙，十月，朗州劉言、王逵帶兵入長沙，南唐統治長沙唔夠一年。
之後，潭州嘅地位變咗，朗州（而家常德）變成湖南中心。五代十國嘅馬楚政權滅亡。

宋
北宋太祖乾德元年（963年）二月，宋軍取得湖南，長沙併入北宋版圖。至道三年（997年）劃全國爲15路，潭州屬荊湖南路。荊湖南路轄潭、衡、道、永、邵、郴、全七州，同埋武岡軍、桂陽監，潭州係治所，代替朗州重新成爲湖南中心。南宋高宗紹興元年（1131年）春分荊湖南北路爲荊湖東西路，其中東路轄鄂、岳、潭、衡、永、郴、道七州同桂陽軍，紹興二年恢復爲南北二路，其中南路嘅治所喺潭州，潭州成爲上州。
宋初太平興國年間（976年～985年），潭州原先轄六個縣：長沙、湘潭、益陽、湘鄉、醴陵、瀏陽，之後加入攸縣、衡山、湘陰、寧鄉。
宋哲宗元豐年間（1078年～1085年），潭州做上州，治所長沙縣。轄十一縣：長沙、衡山、安化、醴陵、攸縣、湘鄉、湘潭、益陽、瀏陽、湘陰、寧鄉。
到咗徽宗政和年間（1111年～1117年），除咗元豐時嘅十一縣，重有哲宗元符元年（1098年）設嘅善化縣之後一路到南宋末年潭州轄嘅都係呢12縣。長沙城係路、州、同埋長沙、善化二縣嘅治所。
期間值得一提嘅事係中國四大書院之一嘅嶽麓書院開學。976年嶽麓書院開學，後來喺1127年嘅戰爭中破毀，南宋時（1165年）重開書院。有名嘅哲學家朱熹喺1165年喺呢度講學。書院後來畀蒙古軍破壞，但係到15世紀末大明時又復建。1903年，清末新政，改書院爲學堂。之後不停演變，成為今日嘅湖南大學。

元
元世祖至元十三年春正月丁卯（1276年1月18號），元軍佔長沙，長沙入元朝版圖，設安撫司。遞年設潭州行省（併入鄂州行省）。十八年二月戊辰（1281年2月28號）搬潭州行省治所去鄂州，之後改名「湖廣等處行中書省」，而湖南道宣慰司嘅治所依然喺度，屬湖廣行省嘅潭州路。
天曆二年三月癸亥（1329年4月8號），元文宗以「潛邸所幸」，潭州路改名天臨路。期間潭州/天臨路轄五縣：長沙、善化、衡山、寧鄉、安化；七州：醴陵、瀏陽、攸、湘鄉、湘潭、益陽、湘陰。長沙同善化嘅縣治繼續喺長沙城，今日長沙市轄地畀長沙、善化、瀏陽、寧鄉分治。
元順帝至正廿四年（吳王朱元璋甲辰年）九月甲申（1364年10月19號）徐達帶兵佔領潭州，天臨路改名潭州府。

明
明太祖洪武五年（1372年）六月潭州府改名長沙府。長沙府轄11縣：長沙、善化、湘陰、湘潭、瀏陽、醴陵、寧鄉、益陽、湘鄉、攸、安化；以及茶陵州。長沙府隸屬於湖廣佈政使司。長沙城繼續畀長沙、善化兩個縣分治。
明代時嘅長沙縣東面喺夾石嶺同瀏陽接界、西面到寧鄉格塘、南面到善化和豐坊、北面到湘陰青山。下轄7鄉（臨湘、明道、大賢、萬壽、錦繡、霧陽、新陽）、3廂（旌節、湘水、清泰），舊編戶20里。萬曆十年（1582年）編戶爲21里。崇禎十年（1637年）21里改爲49都，縣城內分爲15舖，合併臨湘鄉嘅一、二都，新陽鄉嘅一、二、三都合爲河西都，成個縣編爲12都3廂。
善化縣東到瀏陽、西到寧鄉油草舖、南到湘潭昭峽舖、北到長沙縣城和豐坊。轄4鄉（永康、忠臣、長樂、興化）5廂（上、下、文德、上洲等），編爲16里。長沙同善化兩個縣喺縣城入面以萬壽街、萬福街、石樂私巷、息機園、皇倉街、永豐倉、大西門正街交界；喺鄉下大致以319國道爲界。

清
清世祖順治四年四月己卯（1647年5月12號），高士俊帶清軍攻克長沙，長沙入清朝版圖。清朝嘅建置同明朝，設長沙府，轄12個州縣。康熙三年（1664年）喺長沙設湖廣省右佈政使司、湖南按察使司，同時將偏沅巡撫嘅駐地搬來呢度。雍正元年（1723年）湖廣右佈政使司改爲湖南佈政使司。雍正二年（1724年）偏沅巡撫改爲湖南巡撫，繼續屬湖廣總督。自此，長沙府成爲湖南省城。
同時長沙府上面重有有監察職能、兼理民政事務嘅鹽法道、長寶道。長沙府有衝、繁、難性質，不但只係巡撫駐地，亦係3司（佈政、提學、提法）4道（巡警、勸業、鹽法、長寶）嘅治所。而長沙、善化兩個縣亦係衝、繁、難性質，瀏陽則係繁、疲、難縣，寧鄉爲衝縣。
明清兩代，長沙始終係個繁華地，入列四大米市、四大茶市。到咗近代，長沙亦跟住現代化。1903年，中日間簽咗上海條約，長沙開放畀外商做口岸。光緒卅四年（1908年）長沙城設警務公所，下分東、南、西、北、外南、外北、水陸洲7個警務區。喺長沙開放畀外國之後，美國雅禮協會（Yale-China Association）喺呢度創立咗湘雅醫學院，個名取湖南嘅簡稱「湘」同Yale嘅音譯「雅」而成，係現代醫學喺中國傳播嘅重要地方。

中華民國
喺推冧清朝、創立民國嘅過程中，長沙地方都有重大事件，比如黃興組織嘅革命團體華興會、1906年反清革命嘅萍瀏醴起義。喺清朝就來冧之時，長江流域連年災荒，饑民湧入長沙，發生咗轟動一時嘅搶米風潮。
民國成立之後，1912年，軍政府執行特別議會頒行嘅《湖南府廳州縣暫行條例》第一條第二項話：「凡與府同城之一縣或兩縣，均併於府。」，所以到4月時，同長沙府同城嘅長沙縣、善化縣裁撤咗，歸併到府，長沙城成爲長沙府直轄地。
1913年1月，中央劃一現行嘅各縣地方行政官廳組織，要求改府爲縣，於是到9月時長沙府改爲長沙縣。各地裁府爲縣嘅時間不一，民初嘅長沙府就存在一年幾，當時長沙府嘅轄地除咗而家長沙市區，重包括長沙、望城兩個縣。
1914年6月2號，北京政府劃湖南爲湘江、衡陽、武陵、辰沅四道，長沙縣屬湘江道，呢時係省、道、縣三級制。是年，廢都甲，設鄉鎮，長沙縣轄7鄉（萬壽、尊陽、清泰、霞凝、雲母、五美、龍喜）11鎮（明道、錦繡、淳化、大賢、臨湘、新康、河西、麓山、伏龍、九峰、嵩山）。
1920年9月30號，入駐湖南嘅桂軍督軍發通令，話要遵守民初制度，結果取消咗道，恢復省、縣二級，長沙正式成爲省會。
1920年省會警察廳設東、南、西、北、外南、外北、外東、商埠8個警察署/區，共26個警察所。1930年年底，長沙城分東、南、西、北、外東特、商埠6個區，下轄158個街團，街團下轄甲、牌、聯，規定5家爲一聯、2聯爲一牌、10牌爲一甲，共計人口346664人。1931年5月裁商埠區入西區。1932年12月31號，東、南、西、北、外東五區有386526人。
長沙毛澤東博物館
就喺呢段時間，毛澤東喺長沙開始政治生涯，而家喺長沙有毛澤東博物館。喺1913年到1918年間毛澤東曾經喺湖南第一師範學院讀書，之後佢喺1920年到1922年間做學院附屬小學嘅主事同國文教員。而家佢嗰時嘅辦公室都做咗博物館。
1933年8月11號，中華民國國民政府行政院同意3月湖南省政府委員會通過、7月報行政院嘅議案，長沙設省轄市，市縣分治，爲長沙市，10月1號設市政府。長沙係中國第14個設市嘅政區，亦係第7個設市嘅省會，當時全市面積48.5km²，範圍：湘江東岸部分，北自落刀嘴，經新河碼頭鐵橋向東，沿瀏陽河至湖跡渡，經王家園、徐家灣、楊家山、阿彌嶺、鴨婆嶺、王家沖，一直到石馬舖，折向西面，經石嘴、丁家嘴、新開舖、柏家河到猴子石爲止；湘江西岸部分，由南從廖家垸子向西，經廣東山、張家壩到黃土壩，向北兜去張家沖、曹家塘、尖峰山、小沖垸子到荷葉塘再轉東，經野鷄坡、出銀盆嶺到大同嶺。
1934年，市區擴大，總面積68.4km²（含湘江水域8.6km²），城區面積5.48km²。範圍：北自撈刀河，渡江後到漁灣市，經小望城坡到王家灣（而家左家壟附近），沿嶽麓山麓到雙塘坳（而家銀盆嶺以西）到湘江西岸同撈刀河隔江相望。
毀滅長沙嘅文夕大火
直到抗戰之前嘅1937年，長沙發展到鼎盛，經濟繁榮，初期係抗戰大後方。不過1938年，一場文夕大火毀滅咗成個長沙城，所有地面古蹟全部燒曬，成個城市燒成廢墟，死難市民非常之多，呢場火燭令長沙成爲二戰中四個毀滅咗嘅城市之一（另外三個係斯大林格勒、長崎、廣島）。中國抗日戰爭期間，由於長沙處於戰略位置，於是日軍喺1939年到1944年間發動咗4次長沙會戰。
抗戰之後又到內戰，長沙因爲喺後方未受戰火。1949年夏，共產黨渡江逼近長沙，時任湖南省主席陳明仁、程潛投降，長沙和平易手。

中華人民共和國
1949年8月長沙畀解放軍接手之後成立中共政權，當時長沙瞎8區，共計82保、1838甲、399028人。1950年8月，廢除保甲制，11月底成立36個居委、2816個居民組，1952年5月到11月間市區內設咗33條街道，到1958年9月，搞人民公社化運動，郊區嘅鄉鎮變曬做人民公社，而城區內嘅街道無變。喺1949年8月到1958年間係長沙市唔管轄縣嘅時期。
1959年之後，長沙市就管埋啲縣。1960年4月，搞城市人民公社體制，於是市轄區變成公社，直到1961年9月先恢復。之後到1977年12月21號恢復返喺1959年併入長沙縣嘅望城縣，再到後來1993年1月16號瀏陽縣徹縣改縣級市。
長沙地方身在內地，喺1980年改革開放以來同沿海嘅差距越來越大，後來到1990年代後，長沙開始發展，成爲中西部重要都市，而家已經同株洲、湘潭形成長株潭城市群。

地理位置
長沙市區衞星圖
長沙喺湖南東部偏北，位於湘江下游、長瀏盆地嘅西邊，個市區喺瀏陽河、撈刀河同湘江滙流嘅地方。按經緯來睇，成個市域位於東經111°53′～114°15′、北緯27°51′～28°41′之間。長沙嘅東邊係江西嘅萍鄉，南面係株洲、湘潭，西面係婁底、益陽，北面係岳陽同益陽。東西長230公里，而南北長88公里。全市土地面積11819km²，其中城區面積556km²。

氣候
氣候屬亞熱帶季風氣候，氣候溫和、降水多、雨熱同期、四季分明。長沙市區年均溫17.2℃，各縣年均溫16.8℃—17.3℃，年積溫5457℃。一月均溫4.4℃—5.1℃，七月均溫28.6℃。市區年均降水量1361.6mm，各縣年均降水量1358.6～1552.5mm。
長沙四季分明，冬夏長而春秋短，夏天約118—127日、冬天約117—122日、春天約61—64日、秋天約59—69日。春天回南潮氣重，溫度漸升，溫度變化大；夏天多雨；秋天有三伏、會焗好耐；冬天少雨、凍，不過比較少嚴寒。具體講落，3月下旬到5月中旬因爲有冷暖峰，就持續陰雨低溫；從5月下旬開始，氣溫明顯昇咗，入夏之後日均溫超過30℃有85日左右，而高過35℃嘅日數年均有30日，伏旱時就會好焗。9月下旬之後，日頭暖而入夜涼，降水減少，好多時有低雲。從11月下旬到遞年3月中旬就係冬天，喺長沙平均溫度低過0℃嘅時期好短，以一月最凍，基本上啲田可以安全過冬。

經濟
2013年長沙GDP達7153.13億人民幣（合1155.59億美金），同比增長12%，而人均GDP達99570元人民幣（合16085.62美金），同比增長10.8%。地方財政收入達883.89億人民幣，同比增長19.5%。
分開產業來睇，第一產業增值291.15億人民幣，增長3.0%；第二產業增值3946.97億人民幣，增長12.5%，其中工業增值3352.34，增長13.2%；第三產業增值2915.01億人民幣，增長12.1%。第一、二、三產業分別拉喐GDP增長0.1、7.0、4.9個點，分別嘅對GDP增長貢獻率爲0.9%、58.4%、40.7%。呢三次產業嘅結構爲4.1：55.1：40.8。
就區域經濟而言，長沙係長株潭城市群嘅經濟核心，帶挈起成個地方嘅經濟。呢個城市群係以長沙、株洲、湘潭爲主體（核心區），輻射到週圍嘅岳陽、常德、益陽、衡陽、婁底，形成3+5嘅片區。目前長沙嘅經濟總量佔呢個城市群核心區嘅67.9%，而喺全省嘅佔比係29.2%，人均GDP係全省嘅2.7倍。
而家長沙有12個工業園區，面積夾埋有467km²，分爲4區8園，即係4個國家級開發區同8個省級及以上嘅產業園區，其中嗰四區係長沙經濟技術開發區、瀏陽經濟技術開發區、長沙國家高新技術產業開發區、寧鄉經濟技術開發區。呢啲工業園區嘅産業定位、發展方向唔同，可以優勢互補。而家長沙嘅重點發展產業有工程機械、汽車零部件、新材料、生物醫藥、現代物流、服務外包業。
長沙已開通地鐵1、2號線同埋磁浮線，交通便利，重有3條地鐵線修建緊。

政區
長沙轄9個縣級政區，計有6個區，2個縣，1個縣級市。
市轄區
芙蓉區、天心區、嶽麓區、開福區、雨花區、望城區
縣
長沙、寧鄉
縣級市
瀏陽

長沙市、長沙專區（1949年到1952年）
1949年10月1號，中華人民共和國湖南省長沙市成立，轄東區、南區、西區、北區、文藝區、金盆區、嶽麓區、會春區。同時成立湖南省長沙專區，轄湘潭縣、長沙縣、岳陽縣、醴陵縣、瀏陽縣、湘陰縣、平江縣、臨湘縣（市8區、專區8縣）
1950年4月，金盆、文藝、嶽麓、會春四區合併成郊區（市5區）
7月1號，湘潭縣分出部分成立湘潭市（專區1市8縣）
7月，湖北省沔陽專區監利縣嘅一部分（全部嘅巴山垸、三合垸、廣山垸、五號垸、剪刀池村，以及洪水港村、普豐垸、蘆席灣村、保安垸各一部分）劃入岳陽縣，同時岳陽亦畀咗部分（全部嘅復興垸、三益鄉、十合垸、丘江垸、克成垸、中洲垸、熊家垸，以及永固垸、新挽垸、固成垸各一部）去監利（專區1市8縣）
1951年2月，岳陽再畀部分（春清鄉、永益鄉）去監利，監利亦再畀部分（江南鄉）入岳陽（專區1市8縣）
5月26號，長沙縣分咗部分成立望城縣（專區1市9縣）
6月6號，湘潭縣分出部分成立株洲市（專區2市9縣）
1952年6月27號，湖北省孝感專區嘅蒲圻縣畀咗部分（下萬垸）入臨湘；同時臨湘亦畀咗部分（新運洲）去蒲圻（專區2市9縣）
9月24號，長沙專區改名爲湘潭專區。